На основу члана 60. став 2. Закона о граничној контроли („Службени гласник РС”, број 24/18) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА УРЕДБЕ О РЕЖИМУ ГРАНИЧНИХ ПРОВЕРА СТРАНИХ И ДОМАЋИХ ПЛОВИЛА

Члан 1.

У Уредби о режиму граничних провера страних и домаћих пловила („Службени гласник РС”, бр. 94/19, 132/21 и 73/22) члан 8. мења се и гласи:

„Члан 8.

Граничне провере теретних пловила обављају се приликом улаза и излаза из Републике Србије на граничном прелазу за међународни водни саобраћај:

1) на реци Дунав у Бездану (за пловила која улазе/излазе из правца Мађарске), Апатину (лука Богојево - за пловила која улазе/излазе из правца Хрватске у луку Богојево), Бачкој Паланци (за пловила која улазе/излазе из правца Хрватске), Великом Градишту и Кладову (за пловила која улазе/излазе из правца Румуније или Бугарске) и Прахову (за пловила која улазе/излазе из правца Румуније или Бугарске у луку Прахово);

2) на реци Сави у Сремској Митровици;

3) на реци Тиси у Кањижи.

Гранична провера путничких бродова обавља се на граничним прелазима Бездан, Апатин, Нови Сад (који обухвата Сремске Карловце), Београд (који обухвата Земун), Велико Градиште (које обухвата Рам), Голубац, Доњи Милановац, Текија, Кладово и Прахово који се налазе на реци Дунав.

Гранична провера путничких бродова на реци Сави врши се на граничном прелазу Сремска Митровица, а на реци Тиси на граничном прелазу Кањижа.

Граничне провере путничких бродова у транзиту обављају се приликом улаза и излаза из Републике Србије на граничном прелазу за међународни водни саобраћај Бездан (за пловила која улазе/излазе из правца Мађарске), Нови Сад (за пловила која улазе/излазе из правца Хрватске) и Велико Градиште (за пловила која улазе/излазе из правца Румуније или Бугарске).

Гранична провера путничких бродова у Апатину, Сремским Карловцима, Земуну, Раму, Голупцу, Доњем Милановцу и Текији обавља се по позиву.

Уколико путнички брод намерава да се задржи у водним путевима који се налазе на територији Републике Србије дуже од времена потребног за долазак у луку или путничко пристаниште отворено за међународни саобраћај у којој је планирано искрцавање путника, гранична провера приликом улаза у Републику Србију обавља се на граничном прелазу на реци Дунав у Бездану, односно Великом Градишту, на реци Сави на граничном прелазу Сремска Митровица, а на реци Тиси на граничном прелазу Кањижа.

Уколико путнички брод (према претходно утврђеном програму, односно плану путовања) намерава да пристане на више путничких пристаништа отворених за међународни саобраћај у Републици Србији, гранична провера обавља се на граничном прелазу првог, односно последњег пристајања у Републици Србији. Након извршене граничне провере брод може слободно пристајати на међународним путничким пристаништима, која су предвиђена планом путовања.

Гранична провера пловила која превозе робу која подлеже фитосанитарној и ветеринарској контроли обавља се на граничним прелазима Бездан и Велико Градиште док се у осталим отвореним граничним прелазима обавља по позиву.

Гранична провера јахти и пловила за рекреацију приликом улаза и излаза из Републике Србије обавља се на граничним прелазима на реци Дунав у Бездану, Апатину, Бачкој Паланци, Великом Градишту (које обухвата Рам), Голупцу, Доњем Милановцу, Текији, Кладову и Прахову, на реци Сави у Сремској Митровици, а на реци Тиси у Кањижи.

Гранична провера јахти и пловила за рекреацију у Раму, Голупцу, Доњем Милановцу, Текији, Кладову и Сремској Митровици, обавља се по позиву.”

Члан 2.

У члану 18. речи: „осим члана 8. став 2. тачка 1) у односу на луке Панчево и Смедерево који се примењује од 1. јула 2024. године” бришу се.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11497/2023-1

У Београду, 30. новембра 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |